DA Den Europæiske Unions Tidende C 67/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 67/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»MARRONE DELLA VALLE DI SUSA«

EF-Nr.: IT-PGI-0005-0564-08.11.2006

BGB ( X ) BOB ( )

1. Betegnelse:

»Marrone della Valle di Susa«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Marrone della Valle di Susa«:

Den beskyttede geografiske betegnelse »Marrone della Valle di Susa« henviser til frugten af fem lokale økotyper, der sædvanligvis benævnes med navnet på oprindelseskommunen, dvs. Marrone di San Giorio di Susa, Marrone di Meana di Susa, Marrone di Sant’Antonino di Susa, Marrone di Bruzolo og Marrone di Villar Focchiardo. Ved overgangen til forbrug skal produktet have følgende egenskaber: Det har højst tre frugter pr. kapsel, er ellipseformet med en svagt markeret, lodden spids, der løber ud i ligeledes lådne griffelrester. Frøskallen har en tobaksbrun farve, der tenderer til at være rødlig, med 25-30 mørkere strenge. Hinden er brungul hasselnødsfarvet, en anelse indsunken og lader sig let løsne fra frøet. Frøets ar (navlen eller hilum) har en elliptisk næsten rektangulær form og breder sig ikke over siderne, er fladt og har en lysere farve end skallen med rester af hår på kanten. Det har tydelige halvstore stjerneformede stråler. Størrelsen varierer fra middelstor til stor, højst 85 frugter pr. kilo. Den har ét frø pr. frugt. Frugtkødet, der er hvidt eller cremet og sprødt, har en behagelig sød smag og en overflade, der er så godt som fri for furer.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted inden for det afgrænsede geografiske område:

Høst, sortering, vask, sortering efter størrelse og lagring ved iblødlægning (curatura) skal finde sted inden for det afgrænsede geografiske område. Produkter, som ikke bringes på markedet inden for 30 dage efter høsten, lagres ved iblødlægning. Iblødlægningen af frugterne har til formål at sikre produktets holdbarhed. Den foregår udelukkende i vand, enten ved iblødlægning i vand ved stuetemperatur i 2-8 dage eller ved iblødlægning i varmt vand ved 48 °C i 50 minutter og efterfølgende iblødlægning i koldt vand i 50 minutter. Denne proces påvirker ikke produktets karakteristiske egenskaber.

3.6. Særlige regler vedrørende udskæring, rivning eller emballering osv.:

Produktet »Marrone delle Valle di Susa« bringes i handelen i følgende pakninger: i net a 1 kg, 2 kg, 2,5 kg, 3 kg og 10 kg og i hermetisk lukkede sække a 5 kg, 10 kg, 25 kg og 50 kg. De friske kastanjer må markedsføres fra den 25. september i produktionsåret.

3.7. Specifikke mærkningsregler:

Forpakningerne skal ved lukningen være påført en etikette med logoet, hvor den beskyttede geografiske betegnelse »Marrone della Valle di Susa« skal være angivet med tydelige og uudslettelige bogstaver, der let lader sig adskille fra andre oplysninger. Det er tilladt at anføre pakkevirksomhedens navn, firmabetegnelse og adresse, produktionsår og bruttovægten ved pakningen.

Logoet for den beskyttede geografiske betegnelse forestiller en sæk kastanjer, der er lagt ned, og fra hvis åbning kastanjerne vælder ud.

4. Præcis afgrænsning af det geografiske område:

Det geografiske område er afgrænset til alle kommuner i Val di Susa, hvor »Marrone della Valle di Susa« traditionelt dyrkes. Området omfatter alle de kommuner, hvis beliggenhed, solbestråling og årlige middeltemperatur gør det muligt at dyrke kastanjer. Produktionsområdet for »Marrone della Valle di Susa« omfatter følgende kommuner i provinsen Torino: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant’Ambrogio di Torino, Sant’Antonino di Susa, Susa, Vaie, Venaus, Villar Dora og Villar Focchiardo.

5. Tilknytning til det geografiske område:

5.1. Det geografiske områdes egenart:

Jordernes store indhold af sten og sand, klippeformationernes horisontale struktur og skråningernes hældningsvinkel har indvirkning på vandbalancen i Susa-dalen og derfor også på kastanjelundene. Klimaet i Susa-dalen er kendetegnet ved ringe nedbør, fordi dalen ligger kilet ind mellem dalene Sangone og Lanzo med bjergmassivet Orsiera mod syd, som stopper de fugtige luftstrømme fra Middelhavet. Med disse geologiske og jordbundsmæssige egenskaber i Susa-dalen har kastanjelundene de bedste vækstbetingelser og kastanjetræerne udvikler sig til at være livskraftige og giver derved frugterne deres typiske organoleptiske egenskaber.

5.2. Produktets egenart:

Produktets særlige egenskaber ligger i kødets farve og sprødhed, den søde, aromatiske smag og størrelsen, som er middel til stor. Det er disse egenskaber, som gør, at »Marrone della Valle di Susa« er et produkt, der altid har været meget efterspurgt på Italiens hjemmemarked og til eksport.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Anerkendelsen af »Marrone della Valle di Susa« som en beskyttet geografisk betegnelse begrundes især med den ubestridte anseelse, som produktet har nydt i århundreder. Der findes detaljerede vidnesbyrd om, at dyrkning af spisekastanjer har fundet sted i Susa-dalen siden 1200-tallet.

I den sammehæng skal særligt nævnes Templari-ordenens besiddelse »Castagneretum di Templeris«, en kastanjeskov beliggende mellem kommunerne Villarfocchiardo og San Giorio di Susa, hvor de ældgamle stubbe endnu findes. I middelalderen spillede kastanjen en vigtig rolle i den lokale økonomi: høstarbejdet blev godt betalt, og frugterne udgjorde en uerstattelig fødekilde.

Med tiden udbredtes kastanjedyrkningen ved klostrenes indsats. De anlagde store kastanjelunde i hele Susa-dalen og anvendte lokale økotyper, som endnu i dag producerer de meget skattede og eftertragtede kastanjer (maroner), der egner sig til såvel forbrug i frisk tilstand som produktion af glaserede kastanjer (Marrons glacées).

Der findes utallige skriftlige vidnesbyrd om »Marroni della Valle di Susas« historiske berettigelse, hvoraf mange har form af ordrer fra italienske og udenlandske forarbejdningsvirksomheder. De ældste ordrer kan dateres tilbage til slutningen af det 19. århundrede.

»Marrone della Valle di Susa« er beskrevet i adskillige artikler i fagtidsskrifter og lokalaviser og er et af de produkter, der er med i egnsspecialitetsmærkeordningen »Paniere dei Prodotti Tipici della Provincia di Torino«.

Derudover har »Marrone della Valle di Susa« i de sidste fyrre år været absolut hovedattraktion ved en meget succesfuld folkefest, der hvert år tiltrækker omkring 50 000 besøgende.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Marrone della Val di Susa« i Gazzetta Ufficiale (den italienske stats tidende) nr. 28 af 3. februar 2006.

Den konsoliderede udgave af varespecifikationen kan ses

— på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.